Korporaal wat vrou skiet bots weer met geregFoto: SAPD Die weermagkorporaal wat Carine van Staden (28) verlede jaar ten aanskoue van haar verloofde in spitsverkeer geskiet het, is in hegtenis geneem in verband met ŉ ander voorval. Jacob Marakalla (35) van die weermag se BBP-eenheid in Pretoria is Maandag saam met nog twee verdagtes in hegtenis geneem op aanklag van roof. Marakalla, Lucas Mudau (42) en Rendani Edzani (42) is in hegtenis geneem kort nadat ŉ hardewarewinkel in Dzanani buite Louis Trichardt in Limpopo beroof is. Volgens lt.kol. Moatshe Ngoepe, woordvoerder van die polisie, het die drie ook werkers by die hardewarewinkel van hul selfone beroof voor hulle in ŉ Volkswagen Jetta van die toneel gevlug het. Die polisie is in kennis gestel en het die wegkommotor op die R523 gewaar en agternagesit. Die motor is voorgekeer en die drie verdagtes in hegtenis geneem. Marakalla (voor in die pak) buite die hof. Foto: Phillip Bruwer Ngoepe het gesê daar is op die dag van die inhegtenisneming beslag gelê op vier motors, waaronder ŉ BMW 540i wat aan die weermag se BBP-eenheid behoort, balaklawas, twee 9 mm-pistole, kontant en twee blou ligte. Daar is intussen ook vasgestel die Jetta is vroeër in Johannesburg gekaap. Die drie verdagtes het intussen in die Dzanani-landdroshof verskyn en die saak is tot 17 Mei uitgestel. Die verdagtes bly in aanhouding tot dan terwyl die polisie se ondersoek voortgaan. Volgens Ngoepe het die polisie intussen Donderdagoggend bykomende inligting opgevolg wat hulle na Nzhelele gelei het waar daar op nog drie motors beslag gelê is, waaronder ŉ Audi wat in KwaZulu-Natal gekaap is. Van die voertuie waarop beslag gelê is, is glo deur Edzani aan gemeenskapslede verkoop. “Daar word vermoed dat Edzani al meer as 40 gesteelde motors in die Nzhelele- en Musina-gebiede verkoop het.” Marakalla, die BBP-motorbestuurder vir die weermag se hoof vir gesamentlike operasies, genl. Barney Hlatshwayo, staan reeds tereg op aanklagte van poging tot moord, roekelose of nalatige bestuur, die versuim om op ŉ ongelukstoneel stil te hou en die rig van ŉ vuurwapen. Carine van Staden en Johan Harmse. Foto: Via Facebook Dié aanklagte hou verband met ŉ voorval op 10 Augustus toe Van Staden en haar verloofde, Johan Harmse (29), van Daspoort op Harmse se motorfiets op pad na vriende in Montana was, toe ŉ amptelike weermagvoertuig Harmse se motorfiets skrams getref en weggery het. Die paartjie het die voertuig agternagesit en by ŉ verkeerslig voorgekeer, waarna ŉ insittende in die voertuig Carine glo op ŉ kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Die weermaglid voer aan hy het gedink hy word gekaap. Hy is nooit amptelik in hegtenis geneem nie en is op waarskuwing vrygelaat nadat hy in die hof verskyn het. Van Staden moes intussen talle operasies ondergaan. Marakalla moet weer in Mei in die hof verskyn in verband met dié saak.